**Latvijas Lielo pilsētu asociācija izziņa par iebildumiem/priekšlikumiem**

**Likumprojektam “Grozījumi Civillikumā” (VSS-573)**

|  |  |  |  |
| --- | --- | --- | --- |
| Nr.p.k. | Lpp. | Esošā redakcija | Iebildumi/priekšlikumi |
| 1. | 1 | 416. pantā:  izteikt pirmo un otro daļu šādā redakcijā:  "Ja pēc mantojuma atstājēja nāves viņam mantinieki nav palikuši vai šie mantinieki sludinājumā par mantojuma atklāšanos norādītajā termiņā nav ieradušies vai nav pierādījuši savas mantojuma tiesības, manta piekrīt valstij vai pašvaldībai. Gadījumus, kad bezmantinieku manta piekrīt pašvaldībai, nosaka Ministru kabinets.  Valsts vai pašvaldība atzīst tikai tos parādus, kas pieteikti kā kreditoru pretenzijas mantojuma lietā notāram sludinājumā par mantojuma atklāšanos norādītajā termiņā un kurus par pamatotiem atzinis tiesu izpildītājs. Valsts vai pašvaldība apmierina kreditoru pretenzijas tikai ar to mantu, kuru viņa tādā kārtā patiesi iegūst.";  930. pantā:  papildināt piezīmi pēc vārda "valstij" ar vārdiem "vai pašvaldībai. Gadījumus, kad nekustamas bezīpašnieka lietas piekrīt pašvaldībai, nosaka Ministru kabinets."; | Vispārīgs **iebildums** par grozījumiem 416.panta otrajā daļā un 930.pantā attiecībā uz Ministru kabineta deleģējumu noteikt gadījumus, kad bezmantinieku manta vai bezīpašnieku lieta piekritīs pašvaldībai:  Tā kā nav iespējams jau šobrīd iepazīties ar Ministru kabineta noteikumu projektu, kas detalizēti noteiks konkrētas nekustamo īpašumu kategorijas, kuras bezmantinieka mantas vai bezīpašnieka lietas gadījumā piekritīs pašvaldībai, bet likumprojekta anotācijā ir tikai precizēta norāde par to, ka pašvaldības īpašumā pāries bezmantinieku manta vai bezīpašnieka lieta, kas uzskatāma par dzīvojamo fondu, kā arī ēkas, kas atrodas uz pašvaldības zemes vai arī zeme, uz kuras atrodas pašvaldības ēkas (būves), tad pašvaldībai nav iespējams izvērtēt un sniegt viedokli vai priekšlikumus par attiecīgo ierosinājumu.  Kā jau likumprojekta “Grozījumi Civillikumā” (VSS-573) izziņā par atzinumos sniegtajiem iebildumiem LLPA ir norādījusi, atsevišķos gadījumos pašvaldībai piekritīgais bezmantinieka vai bezīpašnieka īpašums var nebūt izmantojams tās funkciju realizēšanai, līdz ar to nav mērķtiecīgi šādos gadījumos īpašumu noteikt kā piekrītošu pašvaldībai, radot jaunu, lieku un dārgu administratīvo slogu pašvaldībai (t.sk. nepieciešamību pēc jaunu administratīvo struktūru veidošanas). Turklāt bezīpašnieka mantas apsaimniekošana neietilpst nevienā no pašvaldības funkcijām, kas uzskaitītas likuma “Par pašvaldībām” 15.pantā.  Tādējādi šobrīd uzturam jau iepriekš pausto viedokli, ka bezmantinieka un bezīpašnieka mantas piekritība pašvaldībai nosakāma, iegūstot attiecīgās pašvaldības piekrišanu, pašvaldībai pirms tam izvērtējot nekustamā īpašuma nepieciešamību likumā noteikto pašvaldību funkciju veikšanai. |